Bybelskool » Die boek van die lewe
Daar is vier boeke wat in Openbaring belangrik is.
Die BOEK met die sewe seëls wat Jesus neem uit die hand van sy Vader wat sy wil as verlossingsagenda vir die wêreld bevat (Openb. 5:1, 7). Dit is iets wat God self uitvoer en waarin ons getuienis en volharding tekens van sy verlossende genade is.
Die BOEKIE wat Johannes kry om die boodskap wat Hy moes bring, oor te dra (Openb. 10:2, 8-10). Dit is iets wat hy met sy verkondiging uitvoer waarin hy ook vir ons ‘n voorbeeld van gehoorsaamheid aan God se opdragte is.
Die BOEKE met die werke van alle mense op grond waarvan hulle geoordeel word (Openb. 20:12). Dit geld almal van ons.
Die BOEK VAN DIE LEWE waarin net die name van die gelowiges opgeskryf is reeds vóór die grondlegging van die wêreld (Openb. 3:5; 13:8; 17:8; 20:12, 15; 21:27). Nie alle mense het daaraan deel nie.
Die belangrikheid van laasgenoemde twee – die boek met die werke en die boek van die lewe – kan nie oorskat word nie. Veral die boek van die lewe speel ook ‘n rol in die res van die Bybel.
DIE VREUGDE EN VERLIES WAT IN DIE BOEK VAN DIE LEWE OPGESLUIT LÊ
Die boeke met die werke en die boek van die lewe word by die finale “wit-troon” oordeel van God oor alle mense oopgemaak: “En ek het die dode, klein en groot, voor God sien staan, en die boeke is geopen; en ’n ander boek, die boek van die lewe, is geopen. En die dode is geoordeel na wat in die boeke geskryf is, volgens hulle werke.” (Openb. 20:12).
Dit is duidelik dat alle mense daar geoordeel word op grond van wat oor hulle in die boekrolle met hulle werke opgeteken is. Ons werke is dus nie onbelangrik vir God nie!
Maar, wat nog meer belangrik is, is dat dié oordeel ook gedoen word op grond van die feit of mense se name in die boekrol van die lewe opgeteken is, al dan nie. Die genade troef dus die verdienste, alhoewel die regverdige dade steeds deel van die proses is. Die oordeel van die Lam van God met sy boek is beslissend vir ons saligheid!
Die ontsagwekkende is dat hierdie name reeds vóór die grondlegging van die wêreld daarin opgeteken is! Dit is Johannes se onomwonde boodskap (Openb. 13:8; 17:8). ‘n Mens kan jou net in aanbidding voor dié wonderlike werklikheid buig, die werklikheid wat met die boodskap van die uitverkiesing op ander plekke in die Bybel verkondig word (Ef. 1; Rom. 9-11 ens.).
Dit is ‘n bron van groot blydskap! Soos Jesus al gesê het vir sy dissipels toe hulle opgewonde was oor hulle “werke” in sy Naam: “Maar julle moenie daaroor bly wees dat die geeste aan julle onderworpe is nie, maar wees liewer bly dat julle name in die hemele opgeskryf is.” (Lukas 10:20).
Dit is ‘n bron van bemoediging! Dit is nie net die diepste vreugde van enige gelowige se lewe dat sy of haar naam in die boek van die lewe opgeskryf is nie. Dit is ook die kragbron vir jou volharding. Jesus sê vir die gelowiges in Sardis: “Wie oorwin, sal beklee word met wit klere, en Ek sal sy naam nooit uitwis uit die boek van die lewe nie, en Ek sal sy naam bely voor my Vader en voor sy engele.” (Openb. 3:5).
Paulus gebruik hierdie wonderlike voorreg dat ‘n mens se naam in die boek van die lewe opgeskryf is as aanmoediging om mekaar in die geloofstryd te ondersteun: “En ek vra jou ook, opregte metgesel, wees hierdie vroue behulpsaam wat met my saamgestry het in die evangelie, ook saam met Clemens en my ander medearbeiders wie se name in die boek van die lewe is.” (Fil. 4:3). En let op dat Hy net daarna oor die wederkoms skryf wat ons vreugde en vrede moet bepaal.
Die Hebreërskrywer eggo dit en sê dat dit die skare van gelowiges is, wie se name in die hemel opgeskrywe is, wat ons aanmoedig om te volhard: “Julle het gekom by die berg Sion en die stad van die lewende God, die hemelse Jerusalem en tienduisende engele, by die feestelike vergadering en die gemeente van eersgeborenes wat in die hemele opgeskrywe is, en by God, die Regter van almal, en by die geeste van die volmaakte regverdiges. ” (Hebr. 12:22-23).
Vir dié wie se name in die boekrol van die lewe verskyn, die regverdiges, wag die nuwe hemel en aarde, soos in Openbaring 21 uitgespel word. Om in God se teenwoordigheid vir ewig te lewe, is immers die grootste voorreg en vreugde denkbaar: “En daarin sal nie inkom iets wat verontreinig en gruwelikheid en leuens doen nie; maar net die wat geskrywe is in die boek van die lewe van die Lam.” (Openb. 21:27).
Vir die ander, die goddeloses, wag die tweede dood, die vuurpoel, dáár waar die Bose driemanskap reeds is: “En as dit bevind is dat iemand nie opgeskryf was in die boek van die lewe nie, is hy in die poel van vuur gewerp.” (Openb. 20:15).
Dit sluit die mense in wat deel van die geloofsgemeenskap is, maar wat die genade van die Here misbruik om ongebonde en losbandig te lewe: “Want sekere mense het ingesluip wat lank tevore al opgeskryf is vir hierdie oordeel, goddelose mense wat die genade van onse God verander in ongebondenheid, en die enigste Heerser, God, en onse Here Jesus Christus verloën.” (Jud. 4).
Dit is waarskynlik ook hulle wat die wil van die Here soos Hy in sy Woord dit bekendgemaak het, verander of verwerp, soos Johannes dit stel in Openbaring: “En as iemand iets van die woorde van die boek van hierdie profesie wegneem, dan sal God sy deel wegneem uit die boek van die lewe en uit die heilige stad en uit die dinge waarvan in hierdie boek geskrywe is.” (Openb. 22:19). Watter ontsettende verlies dat jy deur jou eie toedoen jou toekoms mis.
Dit gee ‘n mens ook ‘n groter begrip vir die ontsettende gebed wat Dawid in die ongelooflike aanvegting onder goddeloses in sy geledere bid: “Laat hulle uitgedelg word uit die boek van die lewe en nie saam met die regverdiges opgeskrywe word nie.” (Ps. 69:29).
Die tragiese werklikheid is dat almal eendag die Here sal aanbid, selfs diegene wat teen Hom in opstand was in hierdie lewe: “En al die bewoners van die aarde sal hom aanbid, almal wie se name nie van die grondlegging van die wêreld af in die boek van die lewe van die Lam wat geslag is, geskrywe is nie.” (Openb. 13:8).
Hulle sal in afgryse verkeer oor die strik waarin hulle getrap het om verlei te word om teen God in opstand te kom: “Die dier wat jy gesien het, was en is nie en sal uit die afgrond opkom en na die verderf vaar; en die bewoners van die aarde wie se name nie van die grondlegging van die wêreld af in die boek van die lewe geskryf is nie, sal hulle verwonder as hulle die dier sien wat was en nie is nie, alhoewel hy is.” (Openb. 17:8).
Tags: Ewige lewe; Boek van die lewe